钦定古今图书集成/明伦汇编/氏族典/第428卷 > 赵文表
## 钦定古今图书集成/明伦汇编/氏族典/第428卷 > 赵文表

按《周书赵文表传》，“文表其先天水西人也，后徙居南
郑，累世为二千石。父江，历官东巴州刺史。文表少而
修谨，便弓马，起家为太祖亲信。魏恭帝元年，征山南，
以功授都督。复从宇文贵镇蜀，行昌城郡事，加中军
将军。保定元年，转大都督。从宇文贵使突厥迎皇后，
别封伯阳县伯。天和三年，除梁州总管府长史。大象”
中，拜吴州总管。时开府于𫖮为吴州刺史，惧文表图
己，谋欲先之，乃称疾不出。文表往问之，𫖮遂手刃文
表。隋文以诸方未定，恐𫖮为变，遂授𫖮吴州总管。后
知文表无异志，听其子仁海袭爵。